Domstolens dom (Niende Afdeling) af 19. juni 2025 – PU, QS og mBank S.A. mod mBank S.A., BL og CY (anmodning om præjudiciel afgørelse fra Sąd Okręgowy w Krakowie – Polen)
(Sag C-396/24 1, Lubreczlik 2 )
(Præjudiciel forelæggelse – forbrugerbeskyttelse – direktiv 93/13/EØF – urimelige kontraktvilkår i forbrugeraftaler – artikel 7, stk. 1 – aftale om lån mod pant i fast ejendom indekseret efter en udenlandsk valuta, og som indeholder urimelige vilkår – virkningerne af, at et vilkår findes urimeligt – denne aftales ugyldighed – forbrugerens tilbagebetaling af det i henhold til en ugyldig aftale opnåede lånebeløb uafhængigt af de tilbagebetalinger, der er foretaget – afskrækkende virkning af forbuddet mod urimelige kontraktvilkår – forbrugerens anerkendelse af kravet om tilbagebetaling – den nationale domstols forpligtelse til at gøre en dom umiddelbart eksigibel)
Processprog: polsk
Den forelæggende ret
Sąd Okręgowy w Krakowie
Parter i hovedsagen
Sagsøgere: PU, QS og mBank S.A.
Sagsøgte: mBank S.A., BL og CY
Konklusion
Artikel 7, stk. 1, i Rådets direktiv 93/13/EØF af 5. april 1993 om urimelige kontraktvilkår i forbrugeraftaler
skal fortolkes således, at
denne bestemmelse er til hinder for en national retspraksis, hvoraf følger, at når et vilkår i en låneaftale kvalificeret som urimeligt medfører denne aftales ugyldighed, er den erhvervsdrivende berettiget til at kræve tilbagebetaling af hele det nominelle lånebeløb, uanset størrelsen af de afdrag, som forbrugeren har betalt i henhold til denne aftale, og uanset restgælden.
Artikel 7, stk. 1, i direktiv 93/13
skal fortolkes således, at
denne bestemmelse er til hinder for en bestemmelse i national ret, hvorefter den ret, for hvilken sagen er indbragt, ved forbrugerens anerkendelse af et krav fra en erhvervsdrivende om tilbagebetaling af de beløb, der er betalt i henhold til en låneaftale, der er erklæret ugyldig, fordi den indeholdt et urimeligt kontraktvilkår, er forpligtet til automatisk at gøre den dom, der giver medhold i dette krav, umiddelbart eksigibel, forudsat at den nationale lovgivning ikke gør det muligt for denne ret at træffe alle nødvendige foranstaltninger for at beskytte forbrugeren mod særligt skadelige virkninger, som kan følge af denne erklæring over for denne forbruger.
____________
1     EUT C, C/2024/5301.
1     Den foreliggende sags navn er et vedtaget navn. Det svarer ikke til et navn på en part i sagen.